Source: http://www.europarl.europa.eu/sides/getDoc.do?type=REPORT&reference=A6-2009-0229&language=RO
Timestamp: 2013-12-06 10:19:04+00:00
Document Index: 39687515

Matched Legal Cases: ['articolul 13', 'articolul 300', 'articolul 300', 'articolul 44', 'Articolul 27', 'articolul 3']

RAPORT referitor la propunerea de decizie a Consiliului privind încheierea de către Comunitatea Europeană a Convenției Națiunilor Unite privind drepturile persoanelor cu handicap - A6-0229/2009
Procedură : 2008/0170(NLE)Stadiile documentului în şedinţăStadii ale documentului :
A6-0229/2009Texte depuse :
155k 114k
6 aprilie 2009PE 415.258v02-00 A6-0229/2009
referitor la propunerea de decizie a Consiliului privind încheierea de către Comunitatea Europeană a Convenției Națiunilor Unite privind drepturile persoanelor cu handicap (COM(2008)0530 – C6-0116/2009 – 2008/0170(CNS))
Raportoare: Rumiana Jeleva
AVIZ AL COMISIEI PENTRU DREPTURILE FEMEII ȘI EGALITATEA ÎNTRE SEXE
referitoare la propunerea de decizie a Consiliului privind încheierea de către Comunitatea Europeană a Convenției Națiunilor Unite privind drepturile persoanelor cu handicap (COM(2008)0530 – C6-0116/2009 – 2008/0170(CNS))
– având în vedere Convenția Organizației Națiunilor Unite din 13 decembrie 2006 privind drepturile persoanelor cu handicap („Convenția”), adoptată la 13 decembrie 2006(1),
– având în vedere articolul 13 alineatul (1) și articolul 300 alineatul (2) primul paragraf din Tratatul CE,
– având în vedere articolul 300 alineatul (3) primul paragraf din Tratatul CE, în temeiul căruia a fost consultat de către Consiliu (C6-0116/2009),
– având în vedere raportul Comisiei pentru ocuparea forței de muncă și afaceri sociale și avizul Comisiei pentru drepturile femeii și egalitatea între sexe (A6–0229/2009),
1. aprobă încheierea Convenției ONU;
2. încredinţează Preşedintelui sarcina de a transmite poziţia Parlamentului Consiliului şi Comisiei, precum şi guvernelor şi parlamentelor statelor membre.
Organizația Națiunilor Unite, Adunarea Generală a Organizației Națiunilor Unite, adoptată la 13.12.2006.
Istoricul propunerii
Convenția Organizației Națiunilor Unite privind drepturile persoanelor cu handicap a fost adoptată la 13 decembrie 2006 de către Adunarea Generală a Organizației Națiunilor Unite. Pe baza directivelor de negociere adoptate de către Consiliu la data de 24 mai 2004, Comisia a negociat convenția în numele Comunității Europene.
La 27 februarie 2007, Comisia a prezentat o propunere de decizie a Consiliului privind semnarea, în numele Comunității Europene, a Convenției Națiunilor Unite privind drepturile persoanelor cu handicap și a Protocolului ei opțional (COM(2007)0077).
Decizia Consiliului din data de 27 martie 2007 (ST07404/07) a autorizat Comunitatea să semneze Convenția privind drepturile persoanelor cu handicap. Convenția a fost semnată de Comisie la 30 martie 2007. La 3 mai 2008, Convenția a intrat în vigoare.
Aceasta este prima convenție a Organizației Națiunilor Unite privind drepturile omului care rămâne deschisă pentru a permite aderarea instituțiilor europene sau confirmarea sa oficială de către acestea, ceea ce reprezintă un prim pas unic. Aceasta transmite, de asemenea, o responsabilitate specială tuturor instituțiilor europene și, prin urmare, Parlamentului European, precum și statelor membre. Raportorul consideră necesară sublinierea următorului fapt: competențele care decurg din punerea în aplicare a convenției Națiunilor Unite și a Protocolului opțional sunt împărțite între Comunitate și statele sale membre. Această situație rezultă în urma eforturilor de a evita posibilele lacune datorate faptului că în unele domenii competențele aparțin Comunității, iar în altele aparțin statelor membre. Parlamentul European a fost consecvent și a sprijinit toate eforturile comunitare de dezvoltare și punere în aplicare a legislației cu privire la egalitatea de șanse și nediscriminarea persoanelor cu handicap. În același timp, Parlamentul European a fost întotdeauna preocupat de punerea în aplicare inconsecventă a politicilor de nediscriminare în statele membre și și-a exprimat preocuparea în rapoarte pe care membrii acestuia le-au aprobat. Obiective
Obiectivul este să promoveze, să protejeze și să garanteze că toate persoanele cu handicap se bucură pe deplin și în mod egal de toate drepturile omului și libertățile fundamentale, precum și să promoveze respectul pentru demnitatea lor inerentă.
Persoanele cu handicap sunt acelea care au incapacități fizice, mentale, intelectuale sau senzoriale pe termen lung, care, în interacțiune cu diferite bariere, pot împiedica participarea lor deplină și efectivă la viața socială în condiții de egalitate cu ceilalți.
Principiile Convenției sunt: respectarea demnității inerente, autonomiei individuale, inclusiv a libertății de a lua propriile decizii, precum și a independenței persoanelor, nediscriminarea, o participare și o integrare în societate depline și efective, respectul diferențelor și acceptarea persoanelor cu handicap ca parte a diversității umane și a umanității, egalitatea șanselor, accesibilitatea; egalitatea între bărbați și femei, respectul pentru dezvoltarea capacităților copiilor cu handicap și respectarea dreptului acestora de a-și păstra identitatea.
Convenția definește acțiunile care ar trebui urmate privind punerea în aplicare a principiilor menționate anterior în următoarele domenii:
• Obligații generale
• Egalitate și nediscriminare
• Femeile cu handicap
• Copiii cu handicap
• Creșterea gradului de sensibilizare
• Dreptul la viață
• Situații de risc și urgențe umanitare
• Recunoașterea personalității juridice în condiții de egalitate
• Accesul la justiție
• Libertatea și siguranța persoanei
• Dreptul de a nu fi supus torturii și altor pedepse sau tratamente crude, inumane sau degradante
• Dreptul de a nu fi supus exploatării, violenței și abuzurilor
• Protecția integrității persoanei
• Libera circulație și cetățenia
• Viață independentă și integrare în comunitate
• Mobilitatea persoanelor
• Libertatea de exprimare și de opinie și accesul la informație
• Respectarea vieții private
• Respectarea domiciliului și a familiei
• Adaptare și readaptare
• Munca și ocuparea forței de muncă
• Nivelul de trai adecvat și protecția socială
• Participarea la viața politică și publică
• Participarea la viața culturală, la activități recreative, de agrement și sportive
La Convenție s-a adăugat o declarație a Comunității Europene cu privire la articolul 44 alineatul (1) din Convenție care menționează competențele care sunt transferate Comunității de către statele membre în temeiul Tratatului de instituire a Comunității Europene, în domeniile la care se referă Convenția.
În legătură cu Articolul 27 alineatul (1) din Convenție, Comunitatea Europeană invită părțile la Convenție să ia notă de articolul 3 alineatul (4) din Directiva 2000/78/CE a Consiliului din 27 noiembrie 2000 de creare a unui cadru general în favoarea egalității de tratament în ceea ce privește încadrarea în muncă și ocuparea forței de muncă. Această dispoziție dă statelor membre ale Comunității Europene posibilitatea de a dispune ca directiva respectivă, în măsura în care se referă la discriminarea pe bază de handicap, să nu se aplice cu privire la forțele armate.
Adoptarea Convenției Națiunilor Unite privind drepturile persoanelor cu handicap este importantă pentru recunoașterea drepturilor tuturor persoanelor cu handicap și pentru promovarea respectării demnității lor inerente.
Având în vedere importanța muncii ca pas important către integrarea în societate, raportoarea subliniază importanța articolului 24 (educația), 27 (munca și ocuparea forței de muncă), 28 (protecția socială). În același timp, raportoarea nu subestimează celelalte articole, a căror punere în aplicare va garanta o ameliorare a nivelului de trai și a calității vieții pentru toate persoanele sau grupurile de persoane cu handicap.
Raportoarea avizează propunerea Comisiei, care aprobă Convenția Națiunilor Unite în numele Comunității, cu privire la aspectele care țin de competența Comunității.
Raportoarea este mulțumită că toate statele membre au semnat Convenția și le solicită o ratificare rapidă a acesteia.
destinat Comisiei pentru ocuparea forţei de muncă şi afaceri sociale
Raportoare: Hiltrud Breyer
Comisia pentru drepturile femeii și egalitatea între sexe recomandă Comisiei pentru ocuparea forței de muncă și afaceri sociale, competentă în fond, să includă în raportul său următoarele amendamente:
– având în vedere rezoluția sa din 3 septembrie 2003 referitoare la Comunicarea Comisiei „Spre un instrument obligatoriu din punct de vedere juridic pentru promovarea și apărarea drepturilor și demnității persoanelor cu handicap” și rezoluția sa din 26 aprilie 2007 referitoare la situația femeilor cu handicap în Uniunea Europeană1,
– având în vedere „Declarația și Platforma de acțiune” adoptate la Beijing, la 15 septembrie 1995 de către a Patra Conferință Mondială privind Femeile,
1. Salută Convenţia ONU privind drepturile persoanelor cu handicap ca tratat internaţional asupra drepturilor omului cu efecte legale obligatorii, care confirmă drepturile femeilor şi fetelor cu handicap; regretă că, până în prezent, numai patru state membre ale UE au ratificat convenţia şi protocolul; solicită Comisiei şi statelor membre să includă toate prevederile convenţiei în legislaţia UE şi naţională, să adopte măsurile şi sprijinul financiar necesar aplicării lor în limitele unor termene specifice şi să stabilească pentru aceasta obiective cantitative;
2. invită statele membre să elaboreze planuri naționale de acțiune pentru a îndeplini obiectivele Convenția ONU privind drepturile persoanelor cu handicap și ale Rezoluției Parlamentului din 26 aprilie 2007 referitoare la situația femeilor cu handicap în Uniunea Europeană;
3. subliniază că, pentru a garanta egalitatea de tratament și drepturi egale pentru femeile și fetele cu handicap, dimensiunea de gen trebuie inclusă în deciziile având ca obiect politicile și măsurile care vizează persoanele cu handicap şi aplicarea lor în toate domeniile, în special cele privitoare la dreptul la muncă, integrarea la locul de muncă, educație și lupta împotriva discriminării;
4. referitor la protocol, subliniază importanța formării și a a utilizării noilor tehnologii pentru îmbunătățirea condițiilor de viață ale femeilor și fetelor cu handicap și încurajează cercetarea în acest scop, ținând seama de legislația în materie de bioetică din fiecare stat membru;
5. recunoaște că femeile și fetele cu handicap sunt supuse frecvent, atât la propriul domiciliu cât și în afara acestuia, unui risc mai ridicat de violențe, leziuni sau abuzuri, neglijare sau tratament neglijent și maltratare, inclusiv exploatare sexuală, abuzuri, sterilizare forțată, căsătorie forțată și izolare;
6. solicită tuturor statelor membre să introducă o legislație care să apere drepturile femeilor și fetelor cu handicap în caz de abuzuri sexuale sau de violențe psihologice și fizice săvârșite în public sau în mediul familial și să sprijine recuperarea femeilor și fetelor cu handicap care au fost victimele unor astfel de violențe;
7. consideră că statele membre ar trebui să acorde o atenție sporită mamelor cu handicap, care se pot confrunta cu dificultăți specifice în viața cotidiană și, în special, să le ofere asistență adaptată nevoilor lor.
Convenţia Naţiunilor Unite privind drepturile persoanelor cu handicap